

Οί 9 ί(Λΐ 5 ^ 9 ηεοΙ 6γ I 
ΤίίθούοΓοε Μουιηαρι 
ϋβΐθ: 2007.08.3^0:46:20 
ΕΕ5Τ 
Ρθ35θπ: δίβΠθα ΡϋΡ 
(θΓΤΐΐ3600βθ1) | 

ΙοοΒίΐοπ: Αϋτβ|5, ΕΙΙίγιϊΚο 
Τγρ09Γ3ίί0 


4223 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 199 

23 Αυγούστου 2007 


ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

156. Τροποποίηση και συμπλήρωση του π.δ. 284/1988 

(Α' 128), όπως ισχύει, και σύσταση στο Υπουρ¬ 
γείο Οικονομίας και Οικονομικών, Διεύθυνσης 
Ποιότητας και Αποδοτικότητας και Αυτοτελούς 
Γραφείου Προσβασιμότητας και Λοιπών Διευκο¬ 
λύνσεων Ατόμων με Αναπηρίες, για τις υπηρε¬ 
σίες που προβλέπονται από το π.δ. 284/1988.. 1 

157. Τροποποίηση διατάξεων του π.δ. 284/1988 «Ορ¬ 

γανισμός Υπουργείου Οικονομικών» (Α' 128). 2 

158. Συμμετοχή του Εμπορικού και Βιομηχανικού Επι¬ 

μελητηρίου Αθηνών στις δαπάνες λειτουργίας 
των Υπηρεσιών του Ελεγκτικού Συνεδρίου. 3 


ΠΡΟΕΔΡ ΙΚΑ ΔΙΑΤ ΑΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 156 
Τροποποίηση και συμπλήρωση του π.δ. 284/1988 (Α' 128), 
όπως ισχύει, και σύσταση στο Υπουργείο Οικονομίας 
και Οικονομικών, Διεύθυνσης Ποιότητας και Αποδο¬ 
τικότητας και Αυτοτελούς Γ ραφείου Προσβασιμότη¬ 
τας και Λοιπών Διευκολύνσεων Ατόμων με Αναπη¬ 
ρίες, για τις υπηρεσίες που προβλέπονται από το 
π.δ. 284/1988. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) Των άρθρων 6 και 12 παρ. 10 του ν. 3230/2004 «Καθι¬ 
έρωση συστήματος διοίκησης με στόχους, μέτρηση της 
αποδοτικότητας και άλλες διατάξεις» (ΦΕΚ Α' 44). 

β) Του άρθρου 20 του ν. 2503/1997 «Διοίκηση, οργά¬ 
νωση, στελέχωση της Περιφέρειας, ρύθμιση θεμάτων 
για την τοπική αυτοδιοίκηση και άλλες διατάξεις» (ΦΕΚ 
Α' 107). 

γ) Του άρθρου 90 του Κώδικα νομοθεσίας για την 
Κυβέρνηση και τα κυβερνητικά όργανα που κυρώθηκε 
με το άρθρο πρώτο του π.δ. 63/2005 (ΦΕΚ Α' 98). 


δ) Της παρ. 1 του άρθρου 1 του π.δ. 81/2002 «Συγχώ¬ 
νευση των Υπουργείων Εθνικής Οικονομίας και Οικο¬ 
νομικών στο Υπουργείο Οικονομίας και Οικονομικών» 
(ΦΕΚ Α' 57). 

2. Την υπ’ αριθμ. ΔΙΔΚ/Φ.1/2/6139/23.3.2004 κοινή από¬ 
φαση του Πρωθυπουργού και του Υπουργού Εσωτε¬ 
ρικών, Δημόσιας Διοίκησης και Αποκέντρωσης (ΦΕΚ 
Β' 527). 

3. Το γεγονός ότι, από τις διατάξεις του παρόντος 
Προεδρικού διατάγματος προκαλείται δαπάνη σε βάρος 
του Κρατικού Προϋπολογισμού, ποσού 1760 Ευρώ, για το 
έτος 2007 και ποσού 2.640 Ευρώ για κάθε επόμενο έτος, 
η οποία θα καλύπτεται από τις πιστώσεις εξόδων (Ε.Φ. 
23110, ΚΑΕ0227) του προϋπολογισμού του Υπουργείου 
Οικονομίας και Οικονομικών, που θα εγγράφονται σ’ 
αυτόν προς τούτο. 

4. Τις υπ’ αριθμ. 90/2006 και 170/2006 γνωμοδοτήσεις 
του Συμβουλίου της Επικράτειας, μετά από πρόταση 
του Υπουργού Οικονομίας και Οικονομικών και του Υφυ¬ 
πουργού Εσωτερικών, Δημόσιας Διοίκησης και Αποκέ¬ 
ντρωσης, αποφασίζουμε: 

Αρθρο 1 

Σύσταση, διάρθρωση και αρμοδιότητες 
της Διεύθυνσης Ποιότητας και Αποδοτικότητας 

1. Στην Κεντρική Υπηρεσία του Υπουργείου Οικονομί¬ 
ας και Οικονομικών (άρθρο 1 του π.δ. 284/1988 - Α' 128) 
συνιστάται Διεύθυνση Ποιότητας και Αποδοτικότητας, 
η οποία υπάγεται στη Γενική Διεύθυνση Διοικητικής 
Υποστήριξης αυτού, η οποία προβλέπεται στο άρθρο 2 
του π.δ. 167/1996 (Α' 128). 

Η συνιστώμενη Διεύθυνση είναι αρμόδια για τη μέτρη¬ 
ση της αποδοτικότητας και αποτελεσματικότητας, την 
εκτίμηση των αποτελεσμάτων και τη διατύπωση συ¬ 
γκεκριμένων προτάσεων για την ποιοτική βελτίωση της 
λειτουργίας των υπηρεσιακών μονάδων του Υπουργείου 
που προβλέπονται από το π.δ. 284/1988, όπως ήδη ισχύει. 
Επίσης είναι αρμόδια για το συντονισμό των Τμημάτων 
που υπάγονται σε αυτή, σε σχέση με την άσκηση των 
αρμοδιοτήτων τους. 

2. Η ανωτέρω Διεύθυνση συγκροτείται από τα παρα¬ 
κάτω Τ μήματα: 

α) Τμήμα Ερευνών και Μετρήσεων Αποδοτικότητας, 
στην αρμοδιότητα του οποίου υπάγονται τα θέματα 
που αφορούν: 

- στην εφαρμογή συστημάτων και μεθόδων μέτρησης 
αποδοτικότητας και αποτελεσματικότητας των μονά¬ 
δων του Υπουργείου και των υπηρεσιών που υπάγονται 
σ’ αυτό, σε συνεργασία με τη Διεύθυνση Ποιότητας και 
Αποδοτικότητας του Υπουργείου Εσωτερικών, Δημόσιας 
Διοίκησης και Αποκέντρωσης, 

- στη διεξαγωγή ερευνών αποδοτικότητας των ανω¬ 
τέρω υπηρεσιών, 

- στον προσδιορισμό, σε συνεργασία με τη Διεύθυνση 
Ποιότητας και Αποδοτικότητας του Υπουργείου Εσωτε¬ 
ρικών, Δημόσιας Διοίκησης και Αποκέντρωσης, δεικτών 
μέτρησης αποδοτικότητας, αποτελεσματικότητας και 
ποιότητας, και στην προώθηση της κοινής υπουργικής 
απόφασης του άρθρου 5 παρ. 4 του ν. 3230/2004, με 
την οποία εξειδικεύονται περαιτέρω οι γενικοί δείκτες 
και ορίζονται και ειδικοί, 

- στην εφαρμογή πολιτικών για την συγκριτική επί¬ 
δοση των Υπηρεσιών των μονάδων του Υπουργείου 
και των Υπηρεσιών που υπάγονται σ’ αυτό, σε συνερ¬ 
γασία με τη Διεύθυνση Ποιότητας και Αποδοτικότητας 
του Υπουργείου Εσωτερικών, Δημόσιας Διοίκησης και 
Αποκέντρωσης, 

- στη διατύπωση συγκεκριμένων προτάσεων για τη 
βελτίωση της αποδοτικότητας και αποτελεσματικότη¬ 
τας της λειτουργίας του υπουργείου και των υπηρεσι¬ 
ών που υπάγονται σ’ αυτό, ώστε να ανταποκρίνονται 
πληρέστερα στις ανάγκες των πολιτών, 

- στην παρακολούθηση και αξιολόγηση της εφαρμο¬ 
γής των πιο πάνω προτάσεων, 

- στην εισήγηση των αναγκαίων μέτρων για την κα¬ 
θιέρωση συστημάτων διοίκησης ολικής ποιότητας και 
διαδικασιών αυτοαξιολόγησης (κοινό πλαίσιο αξιολό¬ 
γησης, διαδικασίες πιστοποίησης βάσει του Διεθνούς 
Οργανισμού Πιστοποίησης - 150), 

- στη σύνταξη εκθέσεων αποτελεσμάτων για τις επι- 
μέρους αξιολογήσεις, 

- στη σύνταξη ετήσιας έκθεσης απολογισμού των 
αποτελεσμάτων λειτουργίας του Υπουργείου, η οποία 
υποβάλλεται στον Υπουργό Οικονομίας και Οικονομικών 
και συγχρόνως διαβιβάζεται στη Διεύθυνση Ποιότητας 
και Αποδοτικότητας του Υπουργείου Εσωτερικών, Δη¬ 
μόσιας Διοίκησης και Αποκέντρωσης. 

β) Τμήμα Τεκμηρίωσης και Καλύτερων Πρακτικών, 
στην αρμοδιότητα του οποίου υπάγονται τα θέματα 
που αφορούν: 

- στη συλλογή στοιχείων και δεδομένων, που αναφέ- 
ρονται στην αποδοτικότητα, αποτελεσματικότητα και 
ποιότητα των μονάδων του Υπουργείου και των Υπη¬ 
ρεσιών που υπάγονται σ’ αυτό, στην παρακολούθηση 
της εξέλιξης και επεξεργασίας των ανωτέρω στοιχείων, 
καθώς και στην προώθηση της ενημέρωσης με κάθε 
πρόσφορο μέσο, 

- στη συνεργασία με άλλα κέντρα τεκμηρίωσης αποδο¬ 
τικότητας και αποτελεσματικότητας των Υπηρεσιών, 

- στον εντοπισμό των καλύτερων πρακτικών σε θέ¬ 
ματα αρμοδιότητας του υπουργείου σε συνεργασία 
με τη Διεύθυνση Ποιότητας και Αποδοτικότητας του 
Υπουργείου Εσωτερικών, Δημόσιας Διοίκησης και Απο¬ 
κέντρωσης, 

- στη συμμετοχή σε διαδικασίες βράβευσης σε συνερ¬ 
γασία με τη Διεύθυνση Ποιότητας και Αποδοτικότητας 
του Υπουργείου Εσωτερικών, Δημόσιας Διοίκησης και 
Αποκέντρωσης. 


Άρθρο 2 

Σύσταση και αρμοδιότητες Αυτοτελούς Γραφείου 
Προσβασιμότητας και Λοιπών Διευκολύνσεων 
Ατόμων με Αναπηρίες 

1. Στη Διεύθυνση Τεχνικών Υπηρεσιών και Στέγασης 
του Υπουργείου Οικονομίας και Οικονομικών, η οποία 
προβλέπεται από τις διατάξεις της παραγράφου 5 του 
άρθρου 1 του π.δ. 167/1996 - (Α' 128), όπως αναδιαρ- 
θρώθηκε με το άρθρο 6 του π.δ. 249/1998 - (Α' 186), 
συνιστάται Αυτοτελές Γραφείο Προσβασιμότητας και 
Λοιπών Διευκολύνσεων Ατόμων με Αναπηρίες. 

2. Οι αρμοδιότητες του Αυτοτελούς Γραφείου Προ¬ 
σβασιμότητας και Λοιπών Διευκολύνσεων Ατόμων με 
Αναπηρίες είναι οι εξής: 

- Η μέριμνα για τη συστηματική καταγραφή των υφι¬ 
στάμενων κάθε φορά προβλημάτων και αναγκών προ¬ 
σβασιμότητας και λοιπών διευκολύνσεων για τα άτομα 
με αναπηρίες (εργαζομένους και συναλλασσομένους) 
στους χώρους λειτουργίας των Υπηρεσιών του Υπουρ¬ 
γείου Οικονομίας και Οικονομικών (όπως της εύκολης 
προσέγγισης, εισόδου, κατεύθυνσης, κυκλοφορίας και 
προσβασιμότητας γενικά στα κτίρια λειτουργίας των 
Υπηρεσιών του Υπουργείου, στους χώρους στάθμευσης 
αυτοκινήτων, στα πεζοδρόμια, σκαλοπάτια, θύρες, ανελ¬ 
κυστήρες, τουαλέτες, νιπτήρες, ψύκτες νερού, τηλέφωνα 
κοινού, μηχανήματα αυτόματης συναλλαγής, γκισέ και 
γραφεία συναλλαγής, στη χρήση ηλεκτρονικών υπολο¬ 
γιστών, καθώς και στην αποφυγή φυσικών ή τεχνικών 
εμποδίων και στην προστασία τους γενικά από άλλους 
κινδύνους). 

- Η μελέτη και εισήγηση για τη λήψη των αναγκαίων 
διοικητικών και νομοθετικών μέτρων εκτέλεσης έργων 
εξασφάλισης της προσβασιμότητας και λοιπών διευκο¬ 
λύνσεων των παραπάνω ατόμων (όπως της δημιουργίας 
ειδικών χώρων στάθμευσης, ραμπών, αντιολισθητικών 
λωρίδων κίνησης, ηχητικής αναγγελίας ορόφων στους 
ανελκυστήρες, χώρων υποδοχής και εξυπηρέτησης από 
ένα σημείο). 

- Η προώθηση, κατεύθυνση και συντονισμός των ενερ¬ 
γειών, καθώς και η παρακολούθηση και έλεγχος των 
εκτελούμενων έργων, για την υλοποίηση των παραπάνω 
μέτρων και την άμεση συμμόρφωση προς τις υφιστάμε¬ 
νες υποχρεώσεις που προβλέπονται από σχετικές δια¬ 
τάξεις, σε συνεργασία με το Τμήμα Κατασκευής'Εργων 
και Συντήρησης Κτιρίων και Μηχανολογικού Εξοπλισμού 
της Διεύθυνσης αυτής. 

- Η σύνταξη τεχνικών προδιαγραφών, τεχνικών δελτί¬ 
ων έργου, αρχιτεκτονικών και λοιπών μελετών, επιχει¬ 
ρησιακών προγραμμάτων δράσης και προϋπολογισμού 
δαπάνης, για την εκτέλεση των αναγκαίων έργων προ¬ 
σβασιμότητας και λοιπών διευκολύνσεων των ατόμων 
με αναπηρίες. 

- Η παρακολούθηση των εξελίξεων της τεχνολογίας 
και της νομοθεσίας στα παραπάνω θέματα και η μέρι¬ 
μνα για την εισαγωγή και εφαρμογή από τις Υπηρεσίες 
του Υπουργείου ανάλογων μεθόδων και τεχνικών. 

- Η υποστήριξη των νομικών προσώπων και οργανι¬ 
σμών που εποπτεύονται από το Υπουργείο Οικονομίας 
και Οικονομικών, στα παραπάνω θέματα. 

- Η συνεργασία με το Υπουργείο Εσωτερικών, Δημόσι¬ 
ας Διοίκησης και Αποκέντρωσης και με άλλους φορείς 
της Ελλάδας και του Εξωτερικού: 

* Για την ανταλλαγή σχετικών πληροφοριών, στοι¬ 
χείων, τεχνογνωσίας και την αμοιβαία συνδρομή στα 
παραπάνω θέματα. 

* Για τη βελτίωση της προσβασιμότητας και άλλων 
διευκολύνσεων σε άτομα με αναπηρίες, καθώς και της 
ποιότητας των παρεχόμενων υπηρεσιών σε αυτά. 

* Για την ανάπτυξη προσβάσιμων κέντρων πληρο¬ 
φόρησης των παραπάνω ατόμων, την ενημέρωση και 
ευαισθητοποίηση των υπαλλήλων του Υπουργείου και 
του κοινού στην κατανόηση των αναγκών και των δι¬ 
καιωμάτων των ατόμων με αναπηρίες. 

* Για την κωδικοποίηση της σχετικής νομοθεσίας που 
αφορά στα άτομα αυτά. 

Άρθρο 3 

Προϊστάμενοι συνιστώμενων οργανικών μονάδων 

1. Της Διεύθυνσης Ποιότητας και Αποδοτικότητας 
και των Τμημάτων αυτής, προίστανται υπάλληλοι των 
κλάδων ΠΕ Εφοριακών ή ΠΕ Τελωνειακών ή ΠΕ Δημο¬ 
σιονομικών ή ΠΕ Χημικών ή ΠΕ Πληροφορικής και των 
αντίστοιχων προσωρινών αυτών και του κλάδου ΠΕ 3 
Διοικητικού Προσωπικού Λειτουργίας και Εκμετάλλευ¬ 
σης Η/Υ. 

2. Του Αυτοτελούς Γραφείου Προσβασιμότητας και 
Λοιπών Διευκολύνσεων Ατόμων με Αναπηρίες προ'ΐστα- 
νται υπάλληλοι του Κλάδου ΠΕ Μηχανικών, ειδικοτήτων: 
α) Αρχιτεκτόνων β) Πολιτικών Μηχανικών, γ) Μηχανολό¬ 
γων Ηλεκτρολόγων και των αντίστοιχων προσωρινών 
αυτού. 

Άρθρο 4 

Τροποποίηση και συμπλήρωση του π.δ. 284/1988 

1. Οι διατάξεις του άρθρου 6 του π.δ. 91/1999 (Α' 98Β), 
με τις οποίες συμπληρώθηκαν οι παράγραφοι 2 και 3 
του άρθρου 1 του π.δ. 543/1989 (Α' 229) που τροποποίη¬ 
σαν το π.δ. 284/1988, οι οποίες προβλέπουν τη σύσταση 
και λειτουργία Τμήματος Διασφάλισης Ποιότητας στο 
Γ ενικό Χημείο του Κράτους (Γ.Χ.Κ), εξακολουθούν να 
ισχύουν. Το παραπάνω Τμήμα συνεργάζεται με τη συ- 
νιστώμενη Διεύθυνση Ποιότητας και Αποδοτικότητας, 
για την εναρμόνιση άσκησης των αρμοδιοτήτων τους 
και το συντονισμό της δράσης του απ’ αυτήν. 

2. Στο τέλος της παραγράφου 1 του άρθρου 6 του 
π.δ. 249/1998 (Α' 186), με το οποίο συμπληρώθηκαν οι δια¬ 
τάξεις του π.δ. 284/1988 ως προς την Κεντρική Υπηρεσία 
του Υπουργείου Οικονομίας και Οικονομικών, προστίθε¬ 
ται περίπτωση «ζ. Αυτοτελές Γραφείο Προσβασιμότη¬ 
τας και Λοιπών Διευκολύνσεων Ατόμων με Αναπηρίες», 
στην οποία περιλαμβάνονται και οι αρμοδιότητες του 
Γ ραφείου αυτού, που προβλέπονται στην παράγραφο 
2 του άρθρου 2 του παρόντος διατάγματος. 

Άρθρο 5 

Τελικές Διατάξεις 

Υφιστάμενες διατάξεις του Οργανισμού του Υπουρ¬ 
γείου Οικονομίας και Οικονομικών, με τις οποίες έχουν 
ανατεθεί σε οργανικές μονάδες αυτού, συναφείς αρμο¬ 
διότητες με τη συνιστώμενη με το παρόν διάταγμα Δι¬ 
εύθυνση Ποιότητας και Αποδοτικότητας, εξακολουθούν 
να ισχύουν. Οι παραπάνω οργανικές μονάδες συνεργά¬ 
ζονται με τη Διεύθυνση Ποιότητας και Αποδοτικότητας, 
για την εναρμόνιση άσκησης των αρμοδιοτήτων τους 
και το συντονισμό της δράσης τους απ’ αυτήν. 


Στον Υπουργό Οικονομίας και Οικονομικών αναθέ¬ 
τουμε τη δημοσίευση και εκτέλεση του παρόντος δι¬ 
ατάγματος. 

Λευκάδα, 22 Αυγούστου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΥΦΥΠ. ΕΣΩΤΕΡΙΚΩΝ, ΔΗΜΟΣΙΑΣ ΟΙΚΟΝΟΜΙΑΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΚΑΙ ΟΙΚΟΝΟΜΙΚΩΝ 

ΑΠΟΣΤΟΛΟΣ ΑΝΔΡΕΟΥΛΑΚΟΣ ΓΕΩΡΓΙΟΣ ΑΛΟΓΟΣΚΟΥΦΗΣ 
-♦- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 157 
Τροποποίηση διατάξεων του Π.δ/τος 284/1988 «Οργα¬ 
νισμός Υπουργείου Οικονομικών» (Α' 128). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) της παρ. 1 του άρθρου 20 του ν. 2503/1997 «Διοί¬ 
κηση, οργάνωση, στελέχωση της Περιφέρειας, ρύθμιση 
θεμάτων για την τοπική αυτοδιοίκηση και άλλες δια¬ 
τάξεις» (Α' 107), 

β) του άρθρου 90 του κώδικα Νομοθεσίας για την 
Κυβέρνηση και τα κυβερνητικά όργανα, που κυρώθηκε 
με το άρθρο πρώτο του π.δ. 63/2005 (Α' 98). 

2. Την υπ’ αριθμ. ΔΙΔΚ/Φ. 1/2/6139/23.4.2004 κοινή από¬ 
φαση του Πρωθυπουργού και του Υπουργού Εσωτερι¬ 
κών, Δημόσιας Διοίκησης και Αποκέντρωσης «Ανάθεση 
αρμοδιοτήτων στους Υφυπουργούς Εσωτερικών, Δημό¬ 
σιας Διοίκησης και Αποκέντρωσης» (Β' 527), όπως τρο¬ 
ποποιήθηκε με την υπ’ αριθμ. 17398/05/13.9.2005 (Β' 1284) 
όμοια απόφαση. 

3. Το γεγονός ότι, από τις διατάξεις του παρόντος 
προεδρικού διατάγματος δεν προκαλείται δαπάνη σε 
βάρος του Κρατικού Προϋπολογισμού. 

4. Την υπ’ αριθμ. 116/2007 γνωμοδότηση του Συμβου¬ 
λίου της Επικράτειας, μετά από πρόταση του Υπουρ¬ 
γού Οικονομίας και Οικονομικών και του Υφυπουργού 
Εσωτερικών, Δημόσιας Διοίκησης και Αποκέντρωσης, 
αποφασίζουμε: 

Αρθρο 1 

Στην παράγραφο 11 του άρθρου 139 του π.δ. 284/1988 
«Οργανισμός του Υπουργείου Οικονομικών» (ΦΕΚ Α' 128), 
προστίθεται εδάφιο γ', ως εξής: 

«Στο Τμήμα Α' Εισαγωγής Στοιχείων της Διεύθυνσης 
Εισαγωγής και Ελέγχου Στοιχείων Η/Υ μπορούν να 
προίστανται και υπάλληλοι του κλάδου ΔΕ Προσωπι¬ 
κού Η/Υ ή του αντίστοιχου προσωρινού κλάδου ΔΕ3 
Χειριστών Μηχανών Προετοιμασίας (άρθ. 135 παρ. 1, 
περ. ίΙΙ του π.δ. 284/1988) εφόσον δεν είναι δυνατή η 
πλήρωση της θέσης αυτής από υπαλλήλους ανώτερης 
κατηγορίας». 

Αρθρο 2 

Η ισχύς του παρόντος διατάγματος αρχίζει από 
τη δημοσίευσή του στην Εφημερίδα της Κυβερνή- 
σεως. 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


Στον Υπουργό Οικονομίας και Οικονομικών αναθέ¬ 
τουμε τη δημοσίευση και εκτέλεση του παρόντος δι¬ 
ατάγματος. 

Λευκάδα, 22 Αυγούστου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΥΦΥΠ. ΕΣΩΤΕΡΙΚΩΝ, ΔΗΜΟΣΙΑΣ ΟΙΚΟΝΟΜΙΑΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΚΑΙ ΟΙΚΟΝΟΜΙΚΩΝ 

ΑΠΟΣΤΟΛΟΣ ΑΝΔΡΕΟΥΛΑΚΟΣ ΓΕΩΡΓΙΟΣ ΑΛΟΓΟΣΚΟΥΦΗΣ 
-♦- 

(3) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 158 
Συμμετοχή του Εμπορικού και Βιομηχανικού Επιμελη¬ 
τηρίου Αθηνών στις δαπάνες λειτουργίας των Υπη¬ 
ρεσιών του Ελεγκτικού Συνεδρίου. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 25 του ν.δ. 1265/1972 «Περί ελέγχου των 
δαπανών του κράτους, των Οργανισμών Τοπικής Αυτοδι¬ 
οίκησης και των άλλων Ν.Π.Δ.Δ. ως και των λογαριασμών 
των Δημοσίων υπολόγων και παρακολουθήσεως των 
εσόδων των» (Α' 197) όπως κωδικοποιήθηκε στο άρθρο 
89 του π.δ. 774/1980 (Α' 189). 

2. Το άρθρο 24 παρ.3 περ. ε του ν. 1558/1985 (Α' 137). 

3. Τις διατάξεις του άρθρου 90 του Κώδικα που κυ¬ 
ρώθηκε με το άρθρο πρώτο του π.δ. 63/2005 «Κωδι¬ 
κοποίηση της νομοθεσίας για την Κυβέρνηση και τα 
Κυβερνητικά Όργανα» (Α' 98). 

4. Την υπ’ αριθμ. Δ15/Α/Φ. 19/4040/24.2.2006 κοινή από¬ 
φαση του Πρωθυπουργού και του Υπουργού Ανάπτυξης 
με θέμα «Ανάθεση αρμοδιοτήτων στους Υφυπουργούς 
Ανάπτυξης Αναστάσιο Νεράντζη και Ιωάννη Παπαθα¬ 
νασίου» (Β' 249). 


5. Την υπ’ αριθμ. ΚΙ-1405/13.7.2005 κοινή απόφαση του 
Υπουργού Δικαιοσύνης και των Υφυπουργών Οικονομίας 
και Οικονομικών και Ανάπτυξης, με θέμα «Διενέργεια 
κατασταλτικού ελέγχου στην έδρα του Εμπορικού και 
Βιομηχανικού Επιμελητηρίου Αθηνών για τις χρήσεις 
1997-2002 εκτός του έτους 2000» (Β' 1045). 

6. Το υπ’ αριθμ. 7151/24.5.2007 έγγραφο του Εμπορικού 
και Βιομηχανικού Επιμελητηρίου Αθηνών. 

7. Τη γνώμη του Ελεγκτικού Συνεδρίου όπως διατυ¬ 
πώνεται στο 17ο σχετικό πρακτικό των Γενικών Συνε¬ 
δριάσεων της Ολομέλειας του Ελεγκτικού Συνεδρίου 
της 23.6.2004. 

8. Το γεγονός ότι από τις διατάξεις του διατάγματος 
αυτού προκαλείται δαπάνη ύψους 12.948 Ευρώ εις βά¬ 
ρος του προϋπολογισμού χρήσης 2007 του Εμπορικού 
και Βιομηχανικού Επιμελητηρίου Αθηνών η οποία θα 
καλυφθεί από το κονδύλι με κωδικό 0289. 

9. Την υπ’ αριθμ. 173/2007 γνωμοδότηση του Συμβου¬ 
λίου της Επικράτειας μετά από πρόταση του Υπουργού 
Δικαιοσύνης και του Υφυπουργού Ανάπτυξης, αποφα¬ 
σίζουμε: 

Άρθρο μόνο 

Ο έλεγχος που μνημονεύεται στο π.δ. 253/2005 πα- 
ρατείνεται έως 30.11.2007, η δε σχετική δαπάνη βαρύνει 
εξ ολοκλήρου τον προϋπολογισμό του Εμπορικού και 
Βιομηχανικού Επιμελητηρίου Αθηνών. 

Στον Υφυπουργό Ανάπτυξης αναθέτουμε τη δημοσί¬ 
ευση και εκτέλεση του παρόντος διατάγματος. 

Ιωάννινα, 6 Αυγούστου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΥΦΥΠ. ΑΝΑΠΤΥΞΗΣ ΔΙΚΑΙΟΣΥΝΗΣ 

ΙΩΑΝΝΗΣ ΠΑΠΑΘΑΝΑΣΙΟΥ ΑΝΑΣΤΑΣΙΟΣ ΠΑΠΑΛΗΓΟΥΡΑΣ 

